A una giovanedda morta

Simile a malinconica culumba
Chi lassat volontaria su nidu,
Tue candida bolas a sa tumba,

Abbandonas s’abrile fioridu
De sos battordig’annos tuos caros.
De sa mamma amorosa cuddu gridu

Non de su babbu intendes sos amaros
Lamentosos piantos. Innozente
Tue lassas su mundu, e in sos giaros

Camminos de sa gloria onnipotente
Passas a bolu seriu, fidada
In s’anima chi non dùbita niente.

Tue no has connottu cudd’irada
Fortuna de sa terra traitora,
Morta a battordig’annos, o biada!

Biada chi tue morta in s’aurora
Ses de sos annos tuos pius bellos.
Pro te sos disingannos, no ancora

Seminadu t’haian sos flagellos
De tardos pentimentos; tue cara
Has bidu solu rosas e gravellos.

Prite viver in custa vida avara
De gloria e de gioias, e d’amore,
Contra sos giustos dura, e sempr’amara?

Menzus morrer che tue in su fiore
De sos annos, pensende in dulches sonnos,
Morrer senza connoscher su dolore.